Wi Lubele | No. 2 2017\nKWAN I LEB Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English (Leb Muno) Estonian Ewe Fijian Finnish Fon French Ga Garifuna Georgian German Greenlandic Grik Guarani Gujarati Gun Haitian Creole Hausa Hiligaynon Hindi Hiri Motu Hmong (White) Hungarian Iban Ibanag Ibru Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nLOK MA I POK NGEYE | GIN MA BAIBUL WACO I KOM KWO KI TO?\nGin ma Baibul Waco Madok i Kom Kwo ki To\nKa wakwano lok madok i kom cwec i buk me acakki me Baibul, ci wabiniang ni Lubanga owaco ki Adam ni: “Yadi ducu ma tye i poto, camgi macalo imito; ento yat me ngeyo gin maber ki marac pe icam, pien i nino ma ibicamo iye, en aye ibito iye bene.” (Acakki 2:16, 17) Lok meno nyuto ka maleng ni, ka onongo Adam owiny lok pa Lubanga, onongo kono en pe oto ento en onongo bimedde ki kwo pi naka i poto me Eden.\nKi cwercwiny madit, ma ka lubo cik meno wek en omedde ki kwo pi naka, Adam oyero pe me lubo cik pa Lubanga ci ocamo nyig yat ma dakone Kawa omiye. (Acakki 3:1-6) Adwogi me jemo meno pud tye i kom dano wa i kare-ni. Lakwena Paulo otito ni: “Kit macalo bal yam obino i lobo kun wok ki i dano acel, ka dong to obino pi bal, kit meno bene to onya oromo kin dano ducu, pien dano ducu gubalo.” (Jo Roma 5:12) “Dano acel” meno obedo Adam. Ento bal meno obedo ngo, ki dok pingo okelo to?\nGin ma Adam otimo ni​—jemo nyo kwero lubo cik pa Lubanga akaka—​obedo bal. (1 Jon 3:4) Mucara me bal meno obedo to, kit ma Lubanga owaco ki Adam. Ka onongo Adam ki likwayone gubed luwiny bot Lubanga kono onongo gipe ki bal dok onongo pe gibibilo to. Lubanga pe ocweyo dano ni guto ento me kwo pi naka.\nPe watwero kwerone ni “to onya oromo kin dano ducu” kit ma Baibul owaco kwede-ni. Ento tika gin mo ki i komwa medde ki kwo ka wato? Jo mapol giwaco ni lok meno tye ada, ni tye gin mo ma kilwongo ni tipo ma medde ki kwo i nge to. Rom ma gitye ka waco ni Lubanga owaco lok goba bot Adam. Meno cakke nining? Pien ka gin mo ki i komwa medde ki kwo i kabedo mukene i nge to, ci nongo dong to pe obedo mucara me bal kit ma Lubanga owaco kwede. Baibul waco ni: ‘Lubanga pe twero bwolo dano.’ (Jo Ibru 6:18) Ki lok ada, Catan aye owaco lok goba bot Kawa ni: “Pe wubito.”​—Acakki 3:4.\nMeno dong kelo lapeny ni, ka pwony man ni tipo medde ki kwo-ni obedo pwony goba, ci dong gin ango ma timme i komwa ka wato?\nBAIBUL WACO LOK ADA\nLok ma kicoyo i Acakki i kom cwec waco ni: “Lubanga ocweyo dano ki apwa me ngom, okuto yamo me yweyo i ume, dano odoko gin makwo.” Lok man ni “gin makwo” kigonyo ki i nyig lok me leb Ibru me ne’phesh, ma te lokke ni “gin maywe.”​—Acakki 2:7.\nBaibul tito ka maleng ni dano pe gubedo cwec ma gitye ki gin mo ma pe to. Ma ka meno, wan ducu wabedo “gin makwo.” Meno aye gin muweko kadi dong iyeny nining pe itwero nongo wang Baibul mo ma waco ni “tipo pe to.”\nKit macalo Baibul pe waco ni dano tye ki tipo ma pe to-ni, ci pingo dini mapol gipwonyo dok olungtuke? Me nongo lagamme myero kong wadwok wiwa cen i kom gin ma otimme i lobo Ejipt i kare macon.\nPWONY GOBA ONYA\nHerodotus, Lagrik mo ma onongo lacoc me tekwaro i cencwari me abic K.M.P., owaco ni, Luejipt aye “gukwongo cwako pwony man ni dano tye ki tipo ma pe to.” Lubabilon bene onongo gicwako tam man. I kare ma Alexander the Great oloyo Middle East i mwaka 332 K.M.P., luryeko me Grik onongo dong gunyayo pwony man adada dok opongo ka ma Lugrik onongo giloyo ducu.\nPe itwero nongo wang Baibul mo ma waco ni “tipo pe to”\nI cencwari me acel K.M., dini pa Lujudaya ma onongo gingene adada, Essenes ki Luparicayo bene gupwonyo ni tipo pa dano pe to. Buk me The Jewish Encyclopedia waco ni: “Lujudaya gunongo pwony man ni dano tye ki tipo ma pe to-ni ki bot Lugrik, tutwalle tam pa laryeko ma nyinge Plato.” I yo acel-li, i cencwari me acel lacoc me tekwaro pa Lujudaya ma nyinge Josephus owaco ni pwony meno pe a ki i Ginacoya Maleng, ento ki i “niye pa lugrik,” ma ocakke ki i kom ododo ma onongo kibokogi.\nKa tekwaro pa Lugrik woto ki nya i kin piny, jo mogo ma giwaco ni gin Lukricitayo bene gucako jolo pwony goba man. Ma lubbe ki lok pa lacoc me tekwaro mo ma nyinge Jona Lendering , “Tam pa Plato ni tipowa kong con onongo tye ka mo maber ka dong obino i lobo-ni oweko odoko yot me ribo pwony pa Plato-ni ki lok me dini pa Lukricitayo.” Pi meno, pwony goba ni tipo pe to-ni odonyo i dini pa “Lukricitayo” ci odoko guti me niyegi.\n“LOK ME ADA BIGONYOWU”\nI cencwari me acel, lakwena Paulo omiyo cik ni: “Cwiny maleng waco atir ni, i kare mo i anyim jo mogo bibwoto niyegi woko, gicako lubo jogi ma gin lugoba, ki pwony pa cen maraco.” (1 Temceo 4:1) Lok meno ducu ocobbe kakare! Lok man ni tipo pe to-ni obedo labol acel i kin “pwony pa cen maraco.” Baibul pe cwako pwony magi, dok lwite ocakke ki i kom dini goba ki tam pa luryeko.\nKitung botwa, Yecu owaco ni: “Wubingeyo lok me ada, lok me ada bigonyowu.” (Jon 8:32) Lok ada me Baibul dong ogonyowa ki i pwony goba ma pe kelo deyo i kom Lubanga kacel ki tim maraco ma onya i kin dini goba mapol. Lok ada ma tye i Lok pa Lubanga ogonyowa ki i tim me tekwaro ki kwer mogo madok i kom jo muto.​—Nen bok ma wiye tye ni “ Jo Muto Gitye Kwene?\nLacwecwa onongo pe mito ni dano gukwo pi mwaki ma romo 70 nyo 80 keken i lobo ka dok gucit ka kwo ka mukene i yo mapat pi naka. Mitine onongo tye ni dano gubed i lobo kany pi naka macalo lutinone ma luwiny. Yub man ma pire tek-ki onongo nyuto mar pa Lubanga pi dano, dok pe kibinywenone. (Malaki 3:6) Ma dong jingo cwinywa loyo, laco jabuli owaco ni: “Jo ma kitgi atir gibicamo lobo, dok gibibedo iye matwal.”​—Jabuli 37:29.\nTika Dano Twero Kwo pi Naka?\nMwaki mogo mukato angec, lukwed lok mogo guwaco ni ginongo lum mo ma twi i te pii ma gibyeko ni dong orii mwaki ma romo alip mapol​—romo bedo ni en aye gin ma dong pud orii ma loyo ki i kin gin ducu makwo ki i lobo. Kwai lum meno kilwongo ni Posidonia oceanica, kodi lum mo ma bedo ite nam me Mediterranean ma tye i kin Spain ki Cyprus.\nKa lum twero kwo pi mwaki mapol kit meno, ci dano kono? Lucayan mogo ma gikwano kit ma gin makwo rii kwede gubedo ki miti me niang ka twere me medo mwaka pa gin makwo. Me labolle, buk mo ma loko i kom mwaka pa gin makwo tito lok matut “i kom ngec ma lucayan gitye ka kwedone” i kom lok man. Bed ni lucayan gibinongo gin mo ma twero loko kwo pa dano, meno pud pe wangeyo.\nGen me ada me kwo pi naka pe jenge i kom diro pa lucayan me kare-ni. Baibul oloko i kom Lacwecwa Lubanga Jehovah ni: “In aye i wang it me kwo ducu.” (Jabuli 36:9) Yecu Kricito olego bote ni: “Man en kwo ma pe tum, ni ginge in Lubanga acel me ada, ki Yecu Kricito ma yam ioro.” (Jon 17:3) Ki lok ada, tutewa me yomo cwiny Jehovah Lubangawa gin ki Wode Yecu Kricito, bikeliwa adwogi mabeco ki dok mot ma rii pi naka.\nLukwed lok giye ni lum mogo calo man dong gurii pi mwaki alip mapol adada\nJO MUTO GITYE KWENE?\nKet i yo macek ni, Baibul waco ni jo muto gitye i lyel, gikuro nicer. (Jon 5:28, 29) Pe gitye ka deno can nyo winyo kit arem mo keken, “jo ma dong guto woko pe gingeyo gin mo.” (Latitlok 9:5) I pwonye, Yecu oporo to ki nino. (Jon 11:11-14) Pi meno, pe myero walwor jo ma dong guto nyo watemme me yomo cwinygi ki minigi gin mo. Pe gitwero konyo nyo wanowa, “pien tic nyo tam nyo ngec nyo ryeko mo dong pe i lyel.” (Latitlok 9:10) Lubanga bijwayo to ki pete tere ducu kun cero dano ducu ma guto.​—1 Jo Korint 15:26, 55; Niyabo 21:4.\nItwero Bedo ki Gen i Kom Gin ma Baibul Waco\nWatwero bedo labongo akalakala i kom gin ma Baibul waco. Pingo? Nen kong jami magi:\nLacoyone Dok Pat Adada: Baibul tye ki bukke 66, co 40 aye ma gucoyo dok coyone otero cencwari ma romo 16, cakke i mwaka 1513 K.M.P. me o i 96 K.M. Ento, pud inongo ni jami ducu ma gucoyo girwatte kore ki kore. Man nyuto ni Lacoyone obedo Lubanga won twer ducu. En otito lok magi bot co ma gucoyo.\nLok me Tekwaro: Jami ma gutimme ma kicoyogi i Baibul ducu girwatte ki lok me tekwaro. Buk me A Lawyer Examines the Bible waco ni: “Kadi bed ni jo ma gitito lok me mar, ododo ki caden me goba gigwokke dok giloko i kom gin ma otimme ka mabor ma nongo bene otimme i kare ma pe gingeyo, . . . Baibul tito kare ki kabedo ma gin moni otimme iye kikome.”\nLok pa Lucayan: Baibul pe obedo buk me cayan, ento ka oloko i kom jami madok i kom cayan poto i wange kun nongo ngat mo pud pe ngeyo. Me labolle, buk pa Lulevi cura 13 ki 14 tito cik ma kimiyo bot Luicrael ma lubbe ki kit me gwoko lengo, ki kit me gwokke ki two ma kobo, dok kicoyo con ma peya dano onongo gingeyo kit ma two ki kwidi kobo kwede. Baibul bene owaco ni lobo olunge dok pe ocung i wi gin mo keken, lok ada man onongo lucayan peya gingeyo nio i cencwari mapol anyim.​—Yubu 26:7; Icaya 40:22.\nMagi labol mogo manok ma ginyuto ada pa lok ma Baibul waco ni: “Ginacoya ducu ma yam gicoyo, gicoyo pi teko pa cwiny pa Lubanga. Konyo me pwony, me juko dano, me tiro kit pa dano.”​—2 Temceo 3:16.\nBaibul miniwa tyen lok aryo mucwiny ma weko wabedo ki gen ni nicer bitimme.\nGin ma Baibul Waco i Kom Kwo ki To\nNo. 2 2017 | Gin Ango ma Baibul Waco i Kom Kwo ki To?\nWI LUBELE No. 2 2017 | Gin Ango ma Baibul Waco i Kom Kwo ki To?